
1. Situaţia din Orientul Mijlociu

 

Potrivit serviciilor palestiniene de securitate, aproximativ o sută de tancuri israeliene au intrat în nordul Fâşiei Gaza, în noaptea de 1-2 octombrie a.c., după ce premierul israelian, Ariel Sharon, a aprobat extinderea operaţiunilor în această zonă. Conform surselor citate, 35 de tancuri au intrat în Beit Hanun, alte 30 s-au îndreptat spre Meit Lahiya, iar 30 în sectorul estic Jabaliya. 

Premierul israelian, Ariel Sharon, a decis să autorizeze continuarea şi extinderea operaţiunii începute la 29 septembrie a.c., în nordul Fâşiei Gaza, soldată deja cu peste 30 de morţi. A. Sharon a urmat recomandarea Statului Major, autorizând armata să recurgă la acţiuni agresive în cursul operaţiunii "Zilele căinţei", lansată în nordul Fâşiei Gaza pentru a împiedica atacurile cu rachete asupra teritoriului israelian sau a coloniilor evreieşti din zonă. Decizia a fost aprobată în unanimitate de membrii Cabinetului de securitate. Un oficial israelian declarase, înaintea reuniunii, că armata ar putea fi autorizată să ocupe temporar zone din Fâşia Gaza, teritoriu de unde trupele israeliene urmează să se retragă până la sfârşitul anului viitor.

Liderul palestinian, Yasser Arafat, a cerut comunităţii internaţionale să acţioneze imediat şi rapid în vederea stopării operaţiunii "criminale şi rasiste" lansate de armata israeliană în nordul Fâşiei Gaza. "Cer lumii întregi să acţioneze imediat şi rapid pentru stoparea atacului criminal şi rasist lansat de armata israeliană", a declarat Y. Arafat la finalul unei reuniuni de urgenţă a Cabinetului palestinian. "Este vorba de un atac sălbatic, criminal şi inuman împotriva poporului nostru în cursul căruia 63 de martiri şi-au pierdut viaţa şi peste 170 au fost răniţi", a adăugat preşedintele Autorităţii Palestiniene, care a subliniat că în acest bilanţ nu sunt incluşi martirii ale căror corpuri nu au fost predate de israelieni. 

Cabinetul palestinian a anunţat că a decretat stare de urgenţă în urma operaţiunii lansate de armata israeliană în nordul Fâşiei Gaza şi a cerut comunităţii internaţionale să intervină. "Cabinetul a decretat stare de urgenţă în teritoriile palestiniene pentru a veni în ajutorul populaţiei din Fâşia Gaza, victimă a crimelor oribile comise de armata israeliană", se arată într-un comunicat dat publicităţii de guvern. 

Miniştrii şi instituţiile publice au fost chemaţi, în cadrul acestei stări de urgenţă, să îşi concentreze activităţile asupra asistenţei destinate palestinienilor din Fâşia Gaza. Potrivit comunicatului, premierul Ahmad Qorei şi-a întrerupt turneul pe care urma să îl efectueze în Rusia şi Turcia pentru a participa la o reuniune de urgenţă a guvernului. 

De asemenea, un lider Hamas, Ismail Haniye, a afirmat că mişcarea sa este pregătită să înceteze tirurile de rachete dacă armata israeliană pune capăt actualei operaţiuni din Fâşia Gaza. "Fiii poporului nostru vor înceta atacurile cu rachete Qassam folosite drept mijloc de apărare dacă ocupantul israelian pune capăt incursiunii agresive şi ocupaţiei în nordul Fâşiei Gaza", a subliniat liderul Hamas. Anterior, într-o conferinţă de presă în tabăra de refugiaţi de la Jabaliya, membrii aripii armate a Hamas şi-au anunţat intenţia de a continua tirurile de rachete, ameninţând că vor ataca oraşul israelian Ashkelon, aflat la circa 20 de kilometri nord de Fâşia Gaza. 

*

Liderul opoziţiei israeliene, Shimon Peres, a afirmat că ţara sa este hotărâtă să continue planul premierului Ariel Sharon de retragere din Gaza, în pofida valului de violenţe din ultima perioadă. El a declarat că A. Sharon l-a informat despre intenţia sa de a aplica acest plan, după mai multe zile de confruntări sângeroase între israelieni şi palestinieni în Fâşia Gaza. "Planul israelian de retragere unilaterală rămâne intact, inclusiv calendarul acestuia. Nu se schimbă nimic", a precizat el, la New York, la finalul unei întrevederi cu Secretarul general al Naţiunilor Unite, Kofi Annan. A. Sharon şi-a anunţat deja intenţia de a desfiinţa cele 22 de colonii locuite din Fâşia Gaza până la sfârşitul anului 2005. 

"Vom adopta o serie de măsuri pentru a creşte distanţa dintre rachete şi coloniile noastre, în încercarea de a ne asigura că acestea nu vor cădea pe case sau pe oameni", a subliniat S. Peres. Totuşi, el a lăsat impresia că respinge apelul Departamentului de Stat american privind utilizarea unei "forţe proporţionale" în operaţiunile din Gaza. "Într-un schimb de focuri nu se poate vorbi de proporţie, este o chestiune de sânge. Nu cred că Israelul este interesat să declanşeze o efuziune de sânge, din contră", a adăugat oficialul israelian. 

Departamentul de Stat a refuzat să condamne raidurile masive asupra Fâşiei Gaza şi a insistat asupra dreptului Israelului de a se apăra, dar "regretă victimele civile înregistrate în operaţiunile militare". "Cerem guvernului israelian să ia toate măsurile pentru a se asigura că foloseşte doar o forţă proporţională pentru a răspunde ameninţării cu care se confruntă. Cerem Israelului să evite victimele civile şi să minimizeze consecinţele umane", a spus purtătorul de cuvânt al Departamentului de Stat, Adam Ereli. 

*

Mai mult de două treimi dintre americani nu sunt de acord cu alocarea a miliarde de dolari pentru reconstrucţia şi democratizarea Orientului Mijlociu, dar aceeaşi proporţie din clasa politică susţine planul pentru regiune, potrivit unui sondaj citat de "Financial Times". Sondajul, realizat de Consiliul pentru Relaţii Externe din Chicago, arată că elita politică americană este dispusă mai mult decât populaţia să sporească asistenţa pentru dezvoltarea economică în ţările sărace şi este mai puţin interesată de impactul politicilor externe asupra locurilor de muncă şi economiei din Statele Unite. 

Acest studiu încearcă să facă o distincţie între opiniile administraţiei şi ale oficialilor, cercetătorilor, liderilor din lumea afacerilor şi ziariştilor. Potrivit studiului, americanii sunt îngrijoraţi de terorism şi de proliferarea nucleară şi cred că cel mai important obiectiv este protejarea locurilor de muncă în Statele Unite. Circa 78% au calificat acest aspect ca fiind foarte important, comparativ cu 41% din sfera politică. 

Oficialii sunt mai interesaţi de securitate şi de protejarea mediului, combaterea foametei şi susţinerea îmbunătăţirii standardelor de viaţă din alte ţări. Astfel, clasa politică este mai liniştită decât opinia publică în ceea ce priveşte utilizarea puterii şi bogăţiei Statelor Unite pentru răspândirea idealurilor americane. În studiu se apreciază că din cauza războiului din Irak, susţinerea opiniei publice americane faţă de democratizarea altor ţări a scăzut la 14%. 

Mai mult de trei sferturi dintre americani nu sunt de acord cu rolul de "poliţist mondial" asumat de Statele Unite. Circa două treimi consideră că opinia Naţiunilor Unite ar trebui să fie mai mult luată în considerare de Statele Unite, chiar dacă acest lucru presupune ca Administraţia americană să accepte anumite decizii pe care nu le agreează în mod deosebit. "Toate aceste aspecte demonstrează că americanii cred că responsabilitatea şi costurile multor acţiuni pe plan internaţional sunt prea mari şi doresc ca responsabilităţile să fie împărţite", au concluzionat autorii sondajului.

 

 

2. Măsuri ale autorităţilor ruse pentru combaterea terorismului

 

"Instalaţiile nucleare de pe teritoriul Rusiei sunt suficient protejate împotriva ameninţărilor teroriste, nefiind nevoie de nici o măsură suplimentară de securitate", a declarat ministrul rus al apărării, Serghei Ivanov. "Locaţiile unde este depozitat armamentul nuclear sunt întotdeauna bine protejate. De aceea nu a fost luată nici o măsură suplimentară de protecţie împotriva unui eventual pericol terorist", a precizat S. Ivanov, cu ocazia unei vizite la o bază militară din regiunea Orel, în centrul Rusiei. "Rusia le-a arătat deja partenerilor săi din cadrul NATO, în cursul exerciţiilor antiteroriste desfăşurate în peninsula Kola, în nord-vestul ţării, în primăvara anului 2004, că sistemul de protecţie al armamentului nuclear este sigur", a adăugat ministrul rus. Pe de altă parte, S. Ivanov s-a pronunţat în favoarea unui control mai strict al muniţiei şi al explozivilor de la bazele militare. Grupurile ecologiste ruse au avertizat, în mai multe rânduri, autorităţile faţă de riscul unui atac terorist asupra instalaţiilor nucleare, considerând că securitatea acestora nu este asigurată suficient.

Ministrul rus al apărării intenţionează să sporească, în acest an, arsenalul pentru asigurarea securităţii ţării cu patru noi rachete strategice (intercontinentale).

În acelaşi context, Rusia va elabora un nou concept de securitate naţională, pentru a putea combate într-un mod mai eficient ameninţările teroriste, a anunţat secretarul Consiliului de Securitate rus, Igor Ivanov. "La solicitarea preşedintelui Vladimir Putin, vom regândi conceptul de securitate naţională", a declarat el. Precedentul concept, dezvoltat în 2000, a contribuit la "elaborarea unor documente importante, în special în domeniul politicii externe şi al doctrinei militare. Am intrat în secolul XXI şi ne confruntăm cu noi ameninţări, care necesită o analiză şi o abordare potrivită", a subliniat fostul ministru rus de externe, adăugând că "lupta împotriva terorismului internaţional este pe primul plan". "Trebuie elaborat un sistem de măsuri, astfel încât fiecare responsabil şi fiecare persoană să ştie cum să reacţioneze în funcţie de situaţie. Din păcate, ultimele evenimente au arătat că mecanismul actual nu este capabil şi că societatea nu este pregătită să facă faţă acestor ameninţări", a apreciat el. 

În opinia acestuia, Rusia va trebui să elaboreze, în curând, o clasificare a noilor ameninţări şi a acţiunilor care urmează să fie întreprinse în fiecare caz. Noul concept de securitate va fi realizat "cu maximum de transparenţă şi cu ajutorul reprezentanţilor societăţii civile", a menţionat I. Ivanov. În ultima perioadă de timp, dublul atentat împotriva celor două avioane de linie ruseşti, atacul sinucigaş de la o staţie de metrou din centrul Moscovei şi luarea de ostatici de la o şcoală din Osetia de Nord s-au soldat cu peste 400 de morţi.

*

Rusia a prezentat, la 4 octombrie a.c., Consiliului de Securitate al ONU un proiect de rezoluţie care propune intensificarea luptei internaţionale împotriva terorismului. Conform oficialilor ONU, documentul ar putea fi aprobat în cursul acestei săptămâni. Noul proiect le cere tuturor ţărilor să "coopereze total în lupta împotriva terorismului, în special cu ţările în care au avut loc atacuri sau ai căror cetăţeni au fost victime ale terorismului". 

Rusia intenţionează să faciliteze procedurile de extrădare a persoanelor suspectate de terorism şi să le împiedice să obţină azil politic, criticând decizia autorităţilor britanice de a-i acorda azil politic lui Ahmed Zakayev, emisarul liderului separatist cecen Aslan Mashadov.

 

 

3. Situaţia din Irak

 

Premierul irakian, Iyad Allaui, a reiterat, la 30 septembrie a.c., într-un discurs susţinut la Institutul Internaţional de Studii Strategice de la Londra, că "alegerile generale, libere şi corecte din Irak vor avea loc la data prevăzută". "Alegerile se vor desfăşura la începutul anului 2005 pentru că majoritatea irakienilor doresc acest lucru. Vom îndeplini misiunea principală care ne-a fost conferită, cea de a pregăti Irakul pentru alegeri generale, libere şi corecte, în care toţi cetăţenii să aibă un cuvânt de spus. Principala sarcină a Guvernului pe care îl conduc este de a pregăti ţara pentru alegeri. Acestea vor fi o lovitură foarte puternică dată rebelilor şi teroriştilor", a afirmat liderul Guvernului de la Bagdad. 

Iyad Allaui a reiterat că doreşte ca Naţiunile Unite să aibă un rol sistematic în Irak, urmând să se ocupe de toate domeniile, de alegeri, reconstrucţie şi funcţionarea tribunalului special, apreciind că experienţa şi expertiza ONU vor fi cruciale pentru succesul Irakului. "Doresc să începem cât mai curând posibil procesul lui Saddam Hussein şi al altor figuri importante ale regimului său şi să accelerăm procesul de reconciliere. De aceea, am cerut recent Naţiunilor Unite să ajute tribunalul special, care îl va judeca pe fostul dictator", a continuat şeful Guvernului interimar irakian. "Ne temem că personalul ONU ar putea fi ţinta teroriştilor. Am discutat cu Secretarul general ONU, Kofi Annan, despre importanţa ca alte ţări să contribuie la forţa de protecţie a personalului internaţional", a spus I. Allaui.

*

Numărul în creştere al atentatelor şi asasinatelor comise în Irak a convins o parte a populaţiei irakiene că eforturile depuse de Statele Unite pentru a reinstaura democraţia nu dau rezultate, a apreciat Secretarul american al apărării, Donald Rumsfeld, considerând că intensificarea violenţelor în Irak a condus la diminuarea încrederii irakienilor în Statele Unite, fapt ce determină o creştere a numărului rebelilor şi a susţinătorilor acestora. "Nu există nici o îndoială că rebelii au reuşit, în unele cazuri, să convingă oamenii că lucrurile nu merg bine în Irak, că nu sunt pregătiţi pentru libertate", a precizat el, într-un interviu acordat unui post de radio. "Iar unele dintre aceste persoane se vor alătura, fără îndoială, opoziţiei alcătuite din elemente ale fostului regim", a adăugat el, apreciind că aceasta atrage şi străini, care nu sunt de acord cu instaurarea democraţiei în Irak. 

Declaraţia lui Donald Rumsfeld completează recentele comentarii ale unor oficiali americani, care au recunoscut că violenţele provocate de rebeli în Irak s-au agravat, în pofida mesajului optimist repetat de preşedintele Statelor Unite. Secretarul american al apărării a subliniat că irakienii doresc să se alăture forţelor de securitate sau să lucreze în instituţiile guvernamentale, în pofida atentatelor şi asasinatelor soldate cu moartea a numeroşi civili. 

Armata americană a anunţat că, în cursul acestui an, au fost ucişi circa 700 de membri ai serviciilor irakiene de securitate, însă numărul victimelor civile ale atentatelor din Irak nu a putut fi încă stabilit cu precizie. 

Întrebat dacă rebelii obţin succese, D. Rumsfeld a răspuns că "totul depinde de modul în care este definit succesul". "Dacă ucizi un guvernator regional sau un comandant de poliţie, presupun că acest lucru ar putea fi considerat un succes, din perspectiva ucigaşului sau a teroristului. Atunci când reuşesc să dezorganizeze situaţia, au sentimentul că au reuşit", a declarat el. 

Pe de altă parte, există informaţii potrivit cărora irakienii încep să se îndepărteze de extremiştii islamişti conduşi de iordanianul Abu Mussab al-Zarqawi, care a revendicat răpirea mai multor occidentali, precum şi asasinarea unora dintre ei. "Mai multe informaţii ne sugerează că irakienii - anumite triburi, inculsiv cele din zonele sunnite - s-au săturat de al-Zarqawi şi de trupele sale teroriste care le ucid prietenii, vecinii şi familiile", a mai spus D. Rumsfeld.

*

Grupul celor mai industrializate şapte state - G7 - a promis reducerea datoriei externe a Irakului, care este de circa 120 de miliarde de dolari, până la sfârşitul anului 2004, dar există în continuare divergenţe privind cuantumul acestei reduceri. 

Secretarul american al trezoreriei, John Snow, şi miniştrii de finanţe german, Hans Eichel, şi francez, Nicolas Sarkozy, şi-au făcut cunoscut optimismul în legătură cu identificarea unei soluţii la timp, aşa cum s-a angajat G7 că va face, se arată într-un comunicat oficial. 

G7 a salutat măsurile luate de Fondul Monetar Internaţional (FMI) în privinţa Irakului după intervenţia militară anglo-americană din această ţară. FMI a aprobat un împrumut de 436 de milioane de dolari cu titlu de asistenţă de urgenţă pentru ca Irakul să stabilizeze situaţia de pe teritoriul său, să promoveze reforme în vederea creării unei economii de piaţă şi să pregătească organizarea de alegeri la începutul lui 2005. Aceste măsuri au facilitat calea unei reduceri a datoriei externe irakiene. 

Statele membre ale Clubului de la Paris (Germania, Canada, Statele Unite, Franţa, Italia, Japonia şi Marea Britanie), principalii creditori ai Irakului, continuă să aibă poziţii diferite în ceea ce priveşte amploarea reducerilor pe care sunt dispuse să le acorde. Ministrul francez Nicolas Sarkozy a precizat că, în pofida acestui fapt, s-au înregistrat progrese. Franţa a sugerat reducerea imediată a datoriei irakiene cu 50%, apoi introducerea unui moratoriu de trei ani înainte de a se decide eliminarea restului de restanţe. "Am propus să acordăm trei ani Irakului, în care să se poată derula programul FMI şi în care să avem suficient timp pentru a examina solvabilitatea acestei datorii. Ulterior, vom decide ce trebuie făcut", a declarat N. Sarkozy. 

Ministrul francez susţine că ruşii, germanii şi italienii sunt de acord cu această propunere. "Americanii nu au spus nimic, iar ministrul britanic Gordon Brown a precizat că ţara lui este de acord în cazul în care nivelul de anulare a datoriei este de 80%", a adăugat el. N. Sarkozy a observat că Statele Unite au dispus anularea a 50% dintre sumele restante, în anii 1990, în cazul Egiptului şi al Poloniei. Oficial, secretarul american al trezoreriei, John Snow, şi-a multiplicat declaraţiile optimiste privind rezolvarea rapidă a acestei probleme. El a recunoscut însă că, în cazul Irakului, anularea a 50% din datorie ar fi "iresponsabilă din punct de vedere financiar". Un alt responsabil american a declarat că "studiile arată că este necesară o reducere a mai mult de jumătate din această datorie, altfel demersul nu va funcţiona". Statele Unite au preferat să amâne problema datoriei irakiene până după alegerile prezidenţiale de la 2 noiembrie a.c.

Potrivit Clubului de la Paris, Irakul trebuie să returneze 2,994 de miliarde de dolari Franţei, 2,404 Germaniei şi 2,192 Statelor Unite. 

 

 

4. Alegerile legislative din Slovenia

 

La 3 octombrie a.c., în Slovenia au avut loc alegeri legislative. În total, 1,634 de milioane de cetăţeni cu drept de vot i-au ales pe cei 90 de deputaţi ai viitorului legislativ dintr-un număr de 1.390 de candidaţi desemnaţi de 20 partide, dintre care 7 sunt deja prezente în Parlament. Aceste alegeri generale sunt primele organizate în Slovenia după integrarea în Uniunea Europeană.

Potrivit sondajelor preelectorale, Partidul Democraţiei Liberale (LDS, de centru stânga), aflat la putere şi condus de premierul Anton Rop, şi Partidul Democrat Sloven (SDS, de centru-dreapta) al lui Janez Jansa, se află pe poziţii apropiate. În ultimul sondaj de opinie dat publicităţii, Partidul Democrat Sloven era creditat cu 21,5% din voturi, în timp ce Partidul Democraţiei Liberale ar obţine 21,3% din sufragii. Potrivit sondajului, nivelul de participare la alegeri urma să fie de 74%. 

La alegerile europene din luna iunie, partidele de centru-dreapta au obţinut o victorie neaşteptată, datorită absenteismului care a atins nivelul de 72%. 

În vederea alegerilor legislative, 20 de partide şi-au depus listele în cele 88 de circumscripţii electorale ale ţării. Dintre cele 90 de locuri de deputaţi ale Parlamentului sloven, două mandate sunt rezervate pentru minorităţile ungare şi italiene. 

"Opinia publică s-a deplasat spre drepta deoarece s-a plictisit de Partidul Democraţiei Liberale, aflat de 12 ani la putere", a apreciat politologul Miha Kovaci. Janez Jansa a încercat să exploateze acest fond de "plictiseală", reproşând Guvernului că nu şi-a îndeplinit promisiunile, în special în domeniul economic. "Este timpul să înlocuim această echipă de învinşi", a declarat el la Ljubljana. Premierul Anton Rop i-a replicat că Slovenia are "cel mai bun profil economic dintre toate cele zece noi state membre ale UE, cu un Produs Intern Brut pe cap de locuitor care atinge 72% din media europeană, nivel similar cu cel al Portugaliei şi Greciei".

Analiştii politici au semnalat faptul că tensiunile crescânde dintre Slovenia şi Croaţia ar putea influenţa rezultatul alegerilor legislative. "Sporirea tensiunilor dintre Slovenia şi Croaţia ar putea influenţa alegătorii nehotărâţi", apreciază Miha Kovaci. La 23 septembrie, actualul premier sloven şi preşedintele Partidului Democrat Liberal, Anton Rop, a anunţat că nu mai sprijină candidatura Croaţiei pentru aderarea la Uniunea Europeană, în urma unui incident produs la frontiera croato-slovenă, fapt ce a deteriorat şi mai mult relaţiile dintre cele două ţări. Până în prezent, Slovenia a susţinut demersurile Croaţiei de a adera la Uniunea Europeană până în 2007, în pofida divergenţelor existente între cele două ţări. "Până la acest incident, Partidul Democrat Liberal, condus de premierul A. Rop, se afla în sondaje în urma Partidului Popular Sloven. De atunci, el a urcat în sondaje, opinia publică apreciind că a gestionat afacerea cu mai multă prudenţă decât ar fi făcut-o opoziţia", a apreciat M. Kovaci. 

Opoziţia de centru-dreapta a câştigat la diferenţă de doar un loc alegerile parlamentare din Slovenia, în faţa actualei coaliţii guvernamentale de centru-stânga, arată rezultatele oficiale după numărarea a 99% din voturi. Potrivit rezultatelor date publicităţii de Comisia Electorală Centrală, Partidul Democrat sloven (SDS, centru-dreapta) şi Noua Slovenie (NSi, dreapta), principalele formaţiuni ale opoziţiei, aliate în Coaliţia Slovenia, au obţinut 38% din voturi şi 38 dintre cele 90 de locuri în Parlament. Cele trei formaţiuni care se află în prezent la putere, Partidul Democraţiei Liberale (LDS, centru-stânga), Lista Unită a Democraţilor Sociali (ZLSD, stânga) şi Partidul Democrat al Pensionarilor (centru), au obţinut 37% din voturi şi doar 37 de locuri în Parlament.

Partidul Popular (SLS, centru-dreapta), care s-a retras din coaliţia guvernamentală în primăvara anului 2004 şi a obţinut şapte mandate, la fel ca şi Partidul Naţional sloven (SNS, naţionalist), condus de Zmago Jelincici, care a obţinut şase mandate, se numără printre elementele care ar putea determina configuraţia viitorului guvern.

"Simpla victorie nu este suficientă", apreciază cotidianul "Dnevnik", care anticipează diferite negocieri pentru constituirea unui nou Guvern. SDS şi NSi vor fi nevoite "să elaboreze un program-cadru, la care să asocieze şi alte partide, în următorii patru ani", a declarat Miha Kovaci. După publicarea rezultatelor oficiale, la 13 octombrie a.c., preşedintele sloven, Janez Drnovsek, va desemna persoana care se va ocupa de formarea guvernului, însă analiştii apreciază că noul Cabinet nu va fi constituit înainte de luna noiembrie.

 

 

5. Activitatea curentă a Uniunii Europene

 

Coordonatorul Uniunii Europene pentru activităţile antiteroriste, olandezul Gijs de Vries, a avertizat asupra riscului de comitere a unor atentate de amploare pe teritoriul statelor membre UE. "Pericolul este serios şi real. Nici o ţară nu se poate considera imună la această ameninţare. Trebuie să învăţăm din evenimentele de la New York şi de la Madrid. Riscurile nu se limitează la fundamentaliştii islamici. De exemplu, organizaţia bască ETA este capabilă încă să lanseze atacuri", a declarat de Vries, într-un interviu acordat unor cotidiane scandinave. "Cel mai mare coşmar posibil este un atac cu arme chimice, biologice sau cu bombă radioactivă", a subliniat el. G. De Vries a făcut apel la statele membre ale Uniunii Europene să se pregătească să ofere ajutor celorlalte ţări, în cazul comiterii unui astfel de atac. 

Frontiera răsăriteană a Uniunii reprezintă un alt motiv de îngrijorare pentru oficialul european. Potrivit acestuia, securitatea graniţelor trebuie sporită pentru a împiedica grupările teroriste să introducă material pentru producerea armelor de distrugere în masă. 

Atentatul de la Madrid a reamintit statelor membre ale Uniunii Europene vulnerabilitatea societăţilor lor în faţa terorismului. Cu toate acestea, Gijs de Vries este de părere că nici o acţiune antiteroristă nu trebuie să încalce drepturile fundamentale ale cetăţenilor. În condiţiile în care membrii UE sunt hotărâţi să nu permită predarea suspecţilor într-o ţară în care aceştia sunt pasibili de condamnarea la moarte, Statele Unite au oferit garanţii că nici o persoană bănuită de activităţi teroriste, extrădată din Uniunea Europeană, nu va primi pedeapsa capitală, a precizat G. de Vries.

*

Liderii europeni, care vor decide, la summit-ul din 17 decembrie, eventuala începere a negocierilor de aderare a Turciei la UE, susţin, în mare parte, integrarea acestei ţări, însă se confruntă frecvent cu opinii reticente sau chiar ostile pe plan naţional. 

Marea Britanie este principalul susţinător al cauzei turce, Guvernul britanic fiind de părere că o eventuală respingere a începerii negocierilor cu Guvernul de la Ankara ar izola Turcia şi nu ar servi nimănui. 

Spre deosebire de britanici, populaţia Austriei are o opinie contrară, circa 76% dintre cetăţeni opunându-se integrării Turciei în UE. Cancelarul Wolfgang Schuessel a declarat, recent, că este de acord cu desfăşurarea negocierilor, "dar opţiunile rămân deschise". 

În Germania - ţara cu cea mai mare comunitate turcă din UE - şi în Franţa, opiniile sunt divizate. Guvernul german al cancelarului Gerhard Schroeder şi aliaţii săi ecologişti susţin candidatura Turciei, însă opoziţia creştin-democrată s-a declarat de la început împotriva integrării acestei ţări în Uniune. Liderul opoziţiei, Angela Merkel, le-a transmis mesaje tuturor şefilor de stat şi de guvern din cadrul Uniunii şi s-a deplasat la Paris pentru a susţine ideea unui "parteneriat privilegiat" cu Turcia. 

Potrivit analiştilor, preşedintele francez, Jacques Chirac, se confruntă cu o situaţie complicată. El a calificat drept ireversibil procesul premergător aderării Turciei şi îl susţine ferm, însă partidul său se opune integrării acestei ţări, la fel ca şi cea mai mare parte a opiniei publice. 

Şeful diplomaţiei franceze, Michel Barnier, a susţinut însă cauza Turciei. "Avantajele pentru noi şi Turcia depăşesc dificultăţile", a precizat el. Spre deosebire de M. Barnier, premierul Jean-Pierre Raffarin şi-a exprimat reticenţa, referindu-se la "fluviul islamului care ar invada o insulă de laicitate". Ministrul Nicolas Sarkozy, a cerut organizarea unui referendum în legătură cu aderarea Turciei. 

Partidul Socialist se pronunţă, oficial, în favoarea integrării europene a acestei ţări, însă cu condiţia ca genocidul armean să fie recunoscut. Unul dintre responsabilii formaţiunii, Laurent Fabius, a declarat însă că aderarea Turciei nu ar fi rezonabilă. 

În Spania, Guvernul majoritar socialist şi opoziţia de dreapta pledează pentru aderarea Turciei, la fel ca şi Portugalia. 

Premierul italian, Silvio Berlusconi, este un ferm susţinător al integrării Turciei în UE, însă Liga Nordului, membră a coaliţiei guvernamentale, se opune aderării acestei ţări la Uniune. 

Belgia este de acord cu deschiderea negocierilor, însă cere respectarea cu stricteţe a criteriilor de aderare. Olanda, ţară care asigură în prezent preşedinţia UE, dă dovadă de o atitudine rezervată, înclinând însă să aprobe aderarea Turciei, în timp ce Grecia a salutat reformele aplicate de autorităţile turce şi şi-a exprimat speranţa în ceea ce priveşte integrarea europeană a acestei ţări. 

Dintre noile state membre ale UE, Polonia şi-a exprimat ferma susţinere faţă de aderarea Turciei, la fel ca şi cele trei ţări baltice - Lituania, Letonia şi Estonia. Republica Cehă, Slovacia, Ungaria şi Slovenia împărtăşesc aceeaşi opinie, cu condiţia ca Turcia să îndeplinească criteriile de aderare. 

Danemarca, unde formaţiunile politice au opinii divergente referitoare la candidatura Turciei, are o poziţie sceptică şi cere respectarea criteriilor de aderare, în timp ce Suedia şi Finlanda susţin integrarea Turciei.

Aderarea Turciei la Uniunea Europeană reprezintă "o şansă unică" pentru Europa şi o necesitate în contextul internaţional creat după 11 septembrie 2001, au declarat, la 1 octombrie a.c., la Paris, foşti lideri europeni regrupaţi într-o comisie independentă. "Problema planetei este cea a violenţei şi nu vreau să îmi imaginez care ar fi consecinţele dacă va fi respinsă candidatura Turciei", a subliniat fostul premier francez, Michel Rocard, care a prezentat un raport al comisiei pe tema Turciei. 

Din comisia prezidată de fostul lider finlandez, Martti Ahtisaari, fac parte foşti miniştrii de externe, Hans van den Broek (Olanda), Marcelino Oreja Aguirre (Spania), Bronislaw Geremek (Polonia), fostul comisar european Emma Bonino (Italia), şi fostul premier al landului Saxonia, Kurt Biedenkoph (Germania). 

Raportul comisiei independente prezentat tuturor instituţiilor europene şi statelor membre UE se pronunţă în favoarea integrării şi cere UE să trateze Turcia cu "respect şi onestitate". "Pledăm în favoarea unor negocieri normale de aderare. Nu dorim ca Turcia să beneficieze de favoruri, dar nici să fie discriminată. Trebuie să susţinem procesul democratic în lumea arabo-musulmană. Iată o posibilitate de a proceda în acest fel şi de a spori credibilitatea Europei", a precizat Emma Bonino. 

Raportorul comisiei, Albert Rohan, fost secretar în cadrul Ministerului austriac de Externe, a minimizat ostilitatea opiniei publice europene faţă de Turcia. Potrivit lui Rohan, opiniile nefavorabile sunt în special în Germania, Franţa, Austria, Olanda şi Belgia, ţări în care există minorităţi turce.

*

Armatele statelor din Uniunea Europeană nu sunt adaptate războiului modern, conflictelor şi ameninţărilor actuale, avertizează Nich Witney, şeful Agenţiei Europene de Apărare, creată în luna iunie a.c. în scopul întăririi capacităţilor militare ale UE. "Pe ansamblu, armatele europene sunt încă în perioada războiului rece", apreciază N. Witney, într-un interviu apărut în cotidianul parizian "Le Figaro". Oficialul consideră că armatele europene au nevoie de mai mult echipament de înaltă tehnologie, în special în domeniul comunicaţiilor. Eliminarea decalajului faţă de armata americană nu presupune cheltuieli mai mari, ci mai eficiente, consideră Nick Witney. 

O măsură extrem de importantă pentru creşterea competitivităţii companiilor din industria de apărare faţă de rivalele lor din SUA este liberalizarea pieţei europene de armament, idee ferm susţinută de şeful Agenţiei Europene de Apărare. "Aceste pieţe sunt în prezent în mod esenţial naţionale, beneficiind de ajutoare semnificative din partea multor state. Însă nici un stat membru nu are mijloacele de a asigura supravieţuirea industriei în acest fel", averizează oficialul european. 

*

Preşedinţia olandeză în exerciţiu a Uniunii Europene a propus statelor membre să împartă cu Parlamentul European, începând de la 1 aprilie 2005, puterile decizionale în domeniile azilului, imigraţiei şi controlului frontierelor, au precizat oficiali ai legislativului european. 

Dintre miniştrii justiţiei şi afacerilor interne ai UE prezenţi la reuniunea informală de la Scheveningen (Olanda), de la 30 septembrie, numai ministrul german de interne Otto Schily a exprimat o opinie clar negativă, a precizat preşedintele comisiei pentru libertăţi publice din Parlamentul European, deputatul francez Jean-Louis Bourlanges. 

Până în prezent, Parlamentul European nu a avut decât rol consultativ în aceste domenii sensibile, deciziile fiind luate cu unanimitatea statelor membre. Preşedinţia olandeză propune ca şefii de stat şi de guvern din UE să hotărască, la Consiliul din luna decembrie, trecerea acestor politici la regimul "de majoritate calificată şi codecizie", ceea ce nu ar face decât să anticipeze o dispoziţie prevăzută în viitoarea Constituţie europeană.

Fenomenele de scădere şi îmbătrânire a populaţiei ar putea diminua considerabil nivelul de trai în Uniunea Europeană în următorii 50 de ani, tendinţă ce ar putea fi inversată prin primirea unui aflux constant de imigranţi pe piaţa forţei de muncă, este concluzia la care au ajuns Eurostat (Agenţia europeană de Statistică) şi ILO (Organizaţia Internaţională a Muncii), cu sediul la Geneva. 

Populaţia Europei va începe un rapid proces de îmbătrânire peste aproximativ 5 ani, iar numai un aflux constant de imigranţi va contrabalansa impactul îmbătrânirii populaţiei şi al ratei scăzute a natalităţii, potrivit Eurostat. La rândul ei, ILO prognozează că fenomenul de criză a forţei de muncă ar putea determina scăderea cu 22% a PIB la nivelul Europei până în anul 2050. "Creşterea afluxului imigraţionist este unul dintre elementele necesare pentru menţinerea nivelului de bunăstare la nivelul actual şi în următoarele decenii", a afirmat Patrick Taran, expert ILO. 

Potrivit statisticilor organizaţiei, în Europa trăiesc 56 de milioane de imigranţi, dintre care 27,5 milioane sunt activi economic (4% din totalul forţei de muncă). Procentul de muncitori străini este chiar mai mare în unele ţări, ajungând până la 25% în Luxemburg şi Elveţia. Cu toate acestea, discriminarea şi excluderea socială "diminuează considerabil productivitatea, generează conflicte sociale şi întăresc marginalizarea unor grupuri semnificative ale populaţiei", a mai spus expertul european. 

Cu sprijinul Uniunii Europene, ILO a lansat la 1 octombrie a.c. un program pe 18 luni destinat combaterii discriminării şi mai bunei integrări a imigranţilor în ţările de primire.

